TIPCO บวกกว่า 7% โบรกฯ เชียร์ “ซื้อ” หลังยอดขายสินค้าผลไม้แปรรูปเพิ่มขึ้น
TIPCO บวกกว่า 7% ล่าสุด ณ เวลา 14.56 น. ราคาอยู่ที่ 14.70 บาท บวก 1.00 บาท หรือ 7.30% สูงสุดที่ 14.80 บาท ต่ำสุดที่ 13.80 บาท มูลค่าซื้อขายที่ 226.61 ล้านบาท โบรกฯ แนะ “ซื้อ” ชูเป้า 22.80 บ. หลังยอดขายสินค้าผลไม้แปรรูปเพิ่มขึ้น
3 พ.ย. 2559

ผู้สื่อข่าวรายงานว่า ราคาหุ้นบริษัท ทิปโก้ฟูดส์ จำกัด (มหาชน) หรือ TIPCO ณ เวลา 14.56 น. ราคาอยู่ที่ 14.70 บาท บวก 1.00 บาท หรือ 7.30% สูงสุดที่ 14.80บาท ต่ำสุดที่ 13.80 บาท มูลค่าซื้อขายที่ 226.61 ล้านบาท

ด้านบล.ฟิลลิป ระบุว่า แนะนำ “ซื้อ” TIPCO พร้อมให้ราคาเป้าหมายที่ 22.80 บาท เนื่องจากยังมีมุมมองปัจจัยเชิงบวกต่อผลการดำเนินงานของบริษัทในปี 2560 ถึงแม้จะโดนกดดันด้วยส่วนแบ่งเงินลงทุน TASCO ลดลง แต่ได้ส่วนชดเชยจากกำไรปกติเพิ่มขึ้น
โดยแนวโน้มผลประกอบการในปี 2559 น่าจะมีกำไรสุทธิอยู่ที่ 1,186.10 ล้านบาท คาดทรงตัวจากปีก่อน โดยส่วนแบ่งเงินลงทุน TASCO ลดลงถึง 25% จากปีก่อน เนื่องจากผลการดำเนินงานที่ออกมาต่ำกว่าคาด แต่ได้ส่วนชดเชยจากกำไรปกติเติบโตได้ดี ซึ่งจะมาจากยอดขายคาดจะอยู่ที่ 5,409.50 ล้านบาท เพิ่มขึ้น 1.30% จากปีก่อน เนื่องจากการเพิ่มขึ้นของสินค้าส่งออก (ผลไม้แปรรูป) ได้ประโยชน์จากการปรับราคาขายขึ้น กลุ่มเครื่องดื่มมีน้ำแร่ออร่าเป็นตัวผลักดันยอดขาย ส่วนเครื่องดื่มน้ำผลไม้จะมีผลดีจากการออกรสชาติใหม่ๆ